Fase 4-beurtkrag onbepaald ingestelArgieffoto. Beurtkrag fase 4 is Vrydagmiddag onbepaald ingestel nadat Eskom reeds vroeër die dag verskeie onvoorsiene onklaarrakings aangemeld het. Die kragvoorsiener sê hy moet noodgedwonge fase 4 volhou weens die noodopwekkingsreserwes wat nou uitgeput is. Eskom voorsien boonop dat die veranderinge in beurtkragfases nog meer wisselvallig sal word “weens die afwesigheid van ŉ buffer wat normaalweg deur die dieselopwekkingskapasiteit verskaf word”. Sedert Vrydagoggend is ŉ opwekkingseenheid elk by die Kendal- en Kriel-kragstasie aflyn vir herstelwerk. Terselfdertyd is daar vertragings om ŉ eenheid elk by die Arnot-, Grootvlei-, Hendrina- en Tutuka-kragstasie weer by die netwerk te voeg, wat tot verdere kapasiteitsbeperkings lei. ŉ Opwekkingseenheid elk by die Camden-, Kriel-, Tutuka- en twee eenhede by die Majuba-kragstasie is intussen weer aanlyn. Altesaam 4 887 MW word tans aan beplande instandhouding afgestaan, terwyl Eskom nog 15 320 MW kapasiteit verloor het weens onklaarrakings.